Gróður í góðu ásigkomulagi upp til fjalla Meðfylgjandi mynd tók Dagbjartur Dagbjartsson bóndi á Hrísum í Flókadal í fjárleit á Arnarvatnsheiði sl. föstudag . Myndin er tekin af hestbaki eins og sjá má þar sem Dagbjartur rekur lambá áleiðis niður með Lambá og til byggða . Eins og glögglega má sjá á myndinni er gróður enn í góðu ástandi upp til fjalla . Þarna er kafgras og víðibrúskur teygir sig myndarlega upp sem jafnframt er örugg vísbending um að heiðin er ekki ofbeitt . Löngum hefur verið haldið fram að þegar vor og sumar eru kalt eins og nú , þá endist nýgræðingurinn lengur fram á haustið og vænleiki dilka verði af þeim sökum góður . Slíkt virðist raunin nú því almennt segja bændur að vel horfi með vænleika dilka þetta haustið og fyrstu tölur um meðalvigt lofi góðu .